V. Palko, minister vnútra SR: (2005-09-22):
Vážený pán predsedajúci, vážené panie poslankyne, páni poslanci, návrh zákona o poskytovaní služieb v oblasti súkromnej bezpečnosti má nahradiť platný zákon o súkromných bezpečnostných službách. V návrhu sú premietnuté skúsenosti zo sedemročnej aplikácie tejto právnej úpravy. Návrh zákona člení súkromnú bezpečnosť na bezpečnostnú službu poskytovanú súkromnými bezpečnostnými službami a technickú službu na ochranu majetku a osôb. Z doterajšej strážnej služby a detektívnej služby vyníma ako samostatný druh bezpečnostnej služby odbornú prípravu a poradenstvo v strážnej službe a detektívnej službe. Osobám poskytujúcim bezpečnostné služby návrh zákona ustanovuje podmienky, ktoré musia splniť, a to nielen z hľadiska odbornej spôsobilosti, ale aj z hľadiska bezúhonnosti a spoľahlivosti. Na rozdiel od doterajšej úpravy sa navrhuje ustanoviť tieto podmienky aj pre osoby poverené výkonom odbornej prípravy a poradenstva. Návrh zákona novo upravuje poskytovanie technickej služby a podriaďuje poskytovanie tejto služby pod režim tohto zákona. Tým sa pri povoľovaní, kontrole a výkone technickej služby odstraňuje doterajšia dvojkoľajnosť, pretože technická služba bola súčasne podriadená pod režim zákona o súkromných bezpečnostných službách a aj pod režim živnostenského zákona. Doterajšia právna úprava vykonávania štátneho dozoru alebo kontroly odkazovala na osobitné predpisy o kontrole v štátnej správe, čo nebolo postačujúce z hľadiska kontroly podnikania na úseku bezpečnosti služieb, a preto sa výkon štátneho dozoru a kontroly komplexne upravuje v navrhovanom zákone. V súvislosti so zmenami oproti doterajšej právnej úprave súkromných bezpečnostných služieb sa navrhuje novelizovať aj živnostenský zákon a zákon o správnych poplatkoch. V spoločnej správe výborov Národnej rady o prerokovaní vládneho návrhu zákona je uvedených celkovo 23 pozmeňujúcich návrhov, ktoré všetky gestorský výbor odporúča schváliť. Na rozdiel od odporučenia gestorského výboru neodporúčam schváliť pozmeňujúce návrhy uvedené pod bodmi 1, 2, 3, 9, 12 a 15. V pozmeňujúcom návrhu v bode 1 sa navrhuje doplniť § 3 o nové písmeno i), podľa ktorého by sa do strážnej služby zaradilo aj poradenstvo strážnej služby poskytované ako súčasť plánu ochrany. S takýmto doplnením nemôžem súhlasiť, pretože odborná príprava a poradenstvo je podľa § 5 návrhu zákona samostatným druhom bezpečnostnej služby, pričom na jej výkon je potrebné splniť prísnejšie podmienky ako na výkon strážnej služby. Zaradením časti poradenstva medzi strážnu službu by teda došlo k možnosti výkonu viac regulovanej činnosti za miernejších podmienok. V súvislosti s pozmeňujúcim návrhom v bode 2 je potrebné uviesť, že navrhované doplnenie je už zapracované v § 8 písm. e), a preto by išlo o duplicitnú úpravu. Pozmeňujúci návrh v bode 3 navrhuje doplniť definíciu poplachového systému tak, aby poplachový systém slúžil nielen na signalizáciu neoprávneného zásahu na chránenom objekte alebo chránenom mieste, ale aj pri inom ohrození chránenej osoby, chráneného objektu alebo chráneného miesta. Takéto všeobecné rozšírenie definície poplachového systému nad rámec platného právneho stavu by mohli využívať bezpečnostné služby aj na zásahy, ktoré nie sú predmetom zákona o súkromnej bezpečnosti, čo by mohlo viesť k ich zneužitiu. V bodoch 9 a 12 sa vypúšťajú ustanovenia, ktoré odnímajú odkladný účinok odvolania oproti rozhodnutiu o pozastavení prevádzkovania bezpečnostnej služby a rozhodnutiu o odňatí licencie. Takáto zmena je odôvodnená protiústavnosťou, resp. tým, že každý má právo na preskúmanie rozhodnutia štátneho orgánu. S takýmto odôvodnením nemožno súhlasiť, pretože zákonné odňatie odkladného účinku rozhodnutia je bežným ustanovením v našom právnom poriadku a nespôsobuje odňatie opravných prostriedkov proti rozhodnutiam vrátane možností ich preskúmania súdom. Účelom odňatia odkladného účinku odvolania je čo najskôr zamedziť protiprávnej činnosti bezpečnostnej služby v najzávažnejších prípadoch porušovania zákona. Navyše takáto úprava je zakotvená aj v platnom zákone o súkromných bezpečnostných službách. V bode 15 sa navrhuje ustanoviť oprávnenie prevádzkovateľa požiadať ministerstvo vnútra alebo krajské riaditeľstvo Policajného zboru o preverenie bezúhonnosti alebo spoľahlivosti osoby, ktorá mala byť poverená výkonom fyzickej ochrany. Podľa § 45 ods. 2 a § 46 ods. 2 návrhu má však táto osoba predložiť doklady preukazujúce bezúhonnosť a spoľahlivosť prevádzkovateľov ich bezpečnostnej služby. Plošné skúmanie spoľahlivosti a bezúhonnosti osôb poverených výkonom fyzickej ochrany by tiež bol nad rámec pôsobnosti ministerstva vnútra a krajského riaditeľstva podľa navrhovaného zákona. Vzhľadom na uvedené si vás dovoľujem požiadať osobitne o vyčlenenie bodov 1, 2, 3 a 15 na samostatné hlasovanie a osobitne o vyčlenenie bodov 9 a 12 na samostatné hlasovanie a pozmeňujúce návrhy v týchto bodoch neschváliť. Vážené panie poslankyne, páni poslanci, ďakujem vám za pozornosť.